PHE MINISTER PROF. LALNILAWMA CHU GUWAHATI-A ‘NORTH-EAST WATER CONCLAVE’ HAWNNA HUN AH KHUAL ZAHAWM A NI,"1323/2024-2025 Aizawl dated 26th July, 2024: Nimin khan Hotel Vivanta, Guwahati-a Indian Chamber of Commerce bultum a ‘Creating an Efficient & Sustainable water future for North-East India’ tih thupui hmang a ‘North-East Water Conclave’ hawnna hun buatsaih ah Prof. Lalnilawma, Minister, Public Health Engineering Department chu khual zahawm a ni a. India hmarchhak State-a PHE Minister leh department hotute an tel a, Mizoram atangin Er. F.Liantluanga, Secretary, PHED leh Er. Rothanga, E-in-C te an tel a ni. PHED Minister Prof. Lalnilawma chuan Mizoram ah thal laiin tui hna kangchat a tam thin thu leh hemi avang hian harsatna mipuiin an tawh phah thu a sawi a. Tui vang a harstana leh kan boruak sik leh sa inthlak danglam nasa lutuk tih ziaawm nan tui hna leh ram ngaw humhalh kawngah tanrual a pawimawh thu a sawi. Prof. Lalnilawma chuan ramriin a then ve loh, leilung hausakna intawm pawimawh tak, boruak thianghlim leh lui luangte, tha taka enkawl chu mi tin mawhphurhna a nih thu a sawi a. India hmarchhak state-ten hmasawnna kawng chak taka a zawh chhunzawm zel theih nan, tui thianghlim hnianghnar leh boruak thianghlim awm turin ram ngaw leh tui hna humhalh kawng ah thawhhona tha siam turin kalkhawmte a sawm a ni. Shri Sarat Kumar Jain, Chairman, ICC, Assam & Meghalaya chuan kalkhawmte lawmna thu sawiin tunhma atanga tui hnar tha nghahchhan a hmasawnna ropui tak tak din a nih tawh angin tun thlengin tui hi mihring dam khaw chhuahna leh hmasawnna innghahna pawimawh tak a la nih reng thu a sawi a. Ram hrisel siamna atan tui thianghlim hnianghnar nei tur a thawhho a pawimawh thu a sawi. Shri Ashok Singhal, Minister for Housing, Urban Affairs and Irrigation, Govt. of Assam pawhin he hun ah hian India hmarchhak state-a ruahtui kan dawn te khawlkhawm a hman tangkai a pawimawh thu a sawi a. E-in-C Er. Rothanga’n tui lam a Mizoram dinhmun leh harsatna  chunchang ah Powerpoint presentation a pe bawk a ni. Prof. Lalnilawma’n North-East water Conclave hawnna program a hman zawh hian Cyclone Remal-in Aizawl khawpui tui pump khawl a tih chhiatte siamtha tur a an thawnna hmun a tlawh a. Thawktute chuan tui pump khawl chu hun rei lote chhung a siamthat an beisei thu an sawi. Attachment Loading attachment...",Dated: 26 th Jul 24 12:51 PM,https://dipr.mizoram.gov.in/post/phe-minister-prof-lalnilawma-chu-guwahati-a-north-east-water-conclave-hawnna-hun-ah-khual-zahawm-a-ni